Caraval (ukážka)

Vyšlo aj v tlačovej podobe

Objednať môžete na

www.egmont.sk

www.albatrosmedia.sk

Stephanie Garberová

Caraval – e-kniha

Copyright © Albatros Media a. s., 2017

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Mojej mame a otcovi, ktorí ma naučili,

čo znamená bezpodmienečná láska.

OSTROV TRISDA

1

Trvalo sedem rokov, kým sa moje listy konečne dočkali odpovede.

2

Farby Scarlettiných pocitov boli ešte pestrejšie než zvyčajne. Naliehavá červená horiacich uhlíkov. Nedočkavá zelená nových výhonkov trávy. Vzrušená žltá trepotajúcich sa vtáčích krídel.

Konečne odpísal!

Znovu si prečítala jeho list. A potom ešte raz a znova. Jej oči sledovali každý ostrý ťah atramentom, každú voskovú krivku strieborného erbu maestra Caravalu – slnko, v ňom hviezda a vnútri slzy. Aj priložené vstupenky mali vodoznak s rovnakou pečaťou.

Toto nebol vtip.

„Donatella!“ Scarlett sa vrhla zo schodov do miestnosti so sudmi a začala hľadať svoju sestru. Okamžite zacítila dôverne známu vôňu melasy a dubového dreva, ale svoju nezbednú sestru nikde nevidela.

„Tella, kde si?“ Olejové lampy vrhali na fľaše s rumom a niekoľko čerstvo naplnených sudov jantárovú žiaru. Vtom sa ozvalo zastenanie a Scarlett začula, že obďaleč niekto prerušovane a ťažko dýcha. Tella pravdepodobne po poslednej otcovej bitke vypila viac, než zniesla, a teraz podriemkava niekde na podlahe. „Dona…“

Druhá polovica sestrinho mena razom uviazla Scarlett v hrdle.

„Ha-hoj, Scar.“

Tella sa na Scarlett zaškerila svojimi bielymi zubami a ohrnula spuchnuté pery. Jej medové kučery boli rozstrapatené a šál ležal na zemi. Vedľa nej stál mladý námorník a ruky mal ovinuté okolo jej pása, čo Scarlett prinútilo zajakavo sa spýtať: „Azda som vás pri niečom nevyrušila?“

„Pri ničom, v čom by sme znovu nemohli pokračovať.“ Námorník hovoril spevavým prízvukom Južného impéria, ktorý znel oveľa uhladenejšie než ostrý prízvuk Poludníkového impéria, na ktorý bola Scarlett zvyknutá.

Tella sa zachichotala, ale mala aspoň toľko slušnosti, že sa trochu začervenala. „Scar, poznáš Juliana, však?“

„Rád ťa vidím, Scarlett,“ usmial sa Julian, chladný a neodolateľný ako tieň v horúčave.

Scarlett vedela, že by mala zdvorilo odpovedať niečo ako „tiež ťa rada vidím“. Ale nedokázala myslieť na nič iné než na jeho ruky, stále ovinuté okolo Tellinej zvončekovo modrej sukne a pohrávajúce sa so stužkami na jej páse, akoby Tella bola darček, ktorý chce nedočkavo rozbaliť.

Julian sa na ostrove Trisda objavil asi pred mesiacom. Keď bojovným krokom vystúpil zo svojej lode, vysoký a príťažlivý, s pokožkou opálenou dozlatista, upútal pozornosť takmer každej ženy. Aj Scarlett sa za ním na sekundu obzrela, ale dobre vedela, že je lepšie dlhšie sa nepozerať.

„Tella, mohla by som s tebou chvíľku hovoriť?“ podarilo sa jej zdvorilo mávnuť smerom k Julianovi, ale len čo sa preplietli sudmi dostatočne ďaleko na to, aby ich nepočul, vyhŕkla: „Čo to robíš?“

„Scar, máš pred svadbou, tak predpokladám, že vieš, čo sa odohráva medzi mužom a ženou.“ Tella figliarsky štuchla sestru do pleca.

„To som predsa nemyslela. Vieš, čo sa stane, ak ťa nachytá otec.“

„Preto nemám v pláne dať sa nachytať.“

„Hovor, prosím, vážne,“ povedala Scarlett.

„Ja hovorím vážne. Ak nás otec nachytá, nájdem nejaký spôsob, ako to zviesť na teba,“ trpko sa usmiala Tella. „Ale pre to si sem asi neprišla.“ Jej oči skĺzli k listu, ktorý Scarlett držala v ruke.

V matnom svetle lampy sa zaleskli kovové okraje papiera. Trblietali sa zlatým odleskom, farbou kúziel, prianí a prísľubov udalostí, ktoré mali nastať. Rovnakým odleskom žiarila aj adresa na obálke.

Slečna Scarlett Dragnová

Na adresu spovednice

Trisda

Dobyté ostrovy Poludníkového impéria

Tella zabodla zrak do oslnivého písma. Vždy mala rada krásne veci – ako toho mladého muža, ktorý na ňu čakal za sudmi. Keď Scarlett stratila niečo pekné, často sa stalo, že to našla v izbe svojej mladšej sestry.

Teraz ale nesiahla po obálke, aby sa pozrela, čo obsahuje. Jej ruky zostali meravo spustené pozdĺž tela, akoby s tým listom nechcela mať nič spoločné. „To je ďalší list od grófa?“ Jeho titul vyslovila opovržlivo, akoby hovorila o diablovi.

Scarlett sa chcela svojho snúbenca zastať, ale nemalo to význam – sestra jej už niekoľkokrát dala jasne najavo, čo si o ňom myslí. Na jej názore nič nezmenilo ani to, že dohodnuté svadby boli naprieč Poludníkovým impériom v móde a že jej gróf už niekoľko mesiacov posielal krásne listy. Tella odmietala pochopiť, ako sa Scarlett môže vydať za niekoho, s kým sa nikdy nevidela. No Scarlett svadba s týmto neznámym mužom desila oveľa menej než myšlienka na to, že by zostala na Trisde.

„No,“ naliehala Tella, „povieš mi teda, čo to je?“

„Nie je to list od grófa,“ Scarlett hovorila potichu, aby jej slová nepočul Tellin námorník. „Je od maestra Caravalu.“

„On ti odpísal?“ vytrhla jej Tella list z ruky. „Božie zuby!“

„Pšššt!“ Scarlett postrčila sestru späť k sudom. „Mohol by ťa niekto počuť.“

„To nemôžem mať radosť?“ Tella vytiahla z obálky tri vstupenky, ktoré boli priložené k pozvánke. Svetlo lampy dopadalo na známe vodoznaky. Tie na krátky okamih, rovnako ako okraje listu, zažiarili zlatou farbou, ktorá sa postupne menila na karmínový odtieň krvi.

„Vidíš to?“ hlesla Tella a neveriacky si prezerala zhluky strieborných písmen, ktoré akoby v tanci tvorili slová: Vstupenka pre jednu osobu: Donatella Dragnová z Dobytých ostrovov.

Na druhej vstupenke bolo uvedené Scarlettino meno.

Na tretej stálo Vstupenka pre jednu osobu. Na všetkých troch vstupenkách bol vytlačený názov ostrova, o ktorom Scarlett nikdy predtým nepočula: Isla de los Sueños.

Scarlett si uvedomila, že táto vstupenka bez mena je určená pre jej snúbenca, a na sekundu si predstavila, aké romantické by bolo zažiť s ním Caraval, keď budú zosobášení.

„Jéj, pozri, je tu napísané ešte niečo iné,“ vykríkla Tella, keď uvidela na vstupenkách ďalší text.

Na jednorazový vstup do Caravalu.

Hlavné brány sa zatvárajú o polnoci v trinásty deň pestovateľského obdobia v 57. roku Elantínskej dynastie. Tí, ktorí prídu neskoro, sa nebudú môcť zúčastniť na hre a vyhrať tohtoročnú cenu jedného priania.

„To je o tri dni,“ riekla Scarlett a žiarivé farby jej predošlých pocitov sa ihneď zmenili na zvyčajné nevýrazné sivé odtiene sklamania. Mohla hneď vedieť, že to nemôže vyjsť. Možno keby sa Caraval konal o tri mesiace alebo aspoň o tri týždne – keď už bude vydatá. Otec jej tajil presný dátum svadby, no ona vedela, že to bude o viac ako o tri dni. Odísť predtým by bolo nemožné – a príliš nebezpečné.

„Pozri sa na cenu,“ povedala Tella, „prianie.“

„Vidíš, ja som si myslela, že na priania neveríš.“

„A ja zase, že budeš mať väčšiu radosť,“ odvetila. „Uvedomuješ si, že kdekto by aj zabíjal, len aby získal tieto vstupenky?“

„Vari si prehliadla tú časť, kde sa píše, že by sme museli odísť z nášho ostrova?“ Aj keď sa Scarlett veľmi chcela zúčastniť na Caravale, ešte viac sa potrebovala vydať. „Aby sme to stihli za tri dni, museli by sme hneď zajtra odcestovať.“

„A prečo myslíš, že som taká nadšená?“ povedala Tella a oči sa jej rozsvietili. Keď bola šťastná, svet sa jej rozžiaril a Scarlett sa chcela usmievať s ňou a hovoriť áno na všetko, po čom jej sestra túžila. Ale už príliš dobre vedela, aké zradné je dúfať v niečo také iluzórne, ako bolo prianie.

Scarlett sa nenávidela za to, že kazí sestre radosť. No vždy bolo lepšie, aby to urobila ona než niekto iný, kto by toho zničil ešte viac. Preto ostrým hlasom povedala: „Pila si tu dole rum? Zabudla si, čo urobil otec, keď sme sa naposledy pokúsili opustiť Trisdu?“

Tella sa strhla. Na okamih vyzerala ako to krehké dievča, ktoré sa tak veľmi snažila v sebe zaprieť. Jej výraz sa však rýchlo zmenil zo zlomeného na nezlomný. „To bolo pred dvoma rokmi. Teraz sme už múdrejšie.“

„Ale tiež máme viac čo stratiť,“ dodala Scarlett.

No Tella nechcela myslieť na to, čo sa stalo, keď sa naposledy pokúsili dostať na Caraval. Scarlett nikdy nepovedala sestre celú pravdu o otcovom treste. Nechcela, aby Tella žila v strachu, aby sa neustále obzerala cez rameno a aby vedela o veciach, ktoré boli oveľa horšie než otcove bežné tresty.

Table of Contents

OSTROV TRISDA

1

2

NOC PRED ZAČIATKOM CARAVALU

PRVÁ NOC CARAVALU

DRUHÁ NOC CARAVALU

ŠTVRTÝ DEŇ CARAVALU

POSLEDNÁ NOC CARAVALU

DEŇ PO CARAVALE